Her er gardistloggen
Her er noen utdrag fra gardistenes hendelseslogg for 2013: 19. januar: 2 personer truer en gardist på Slottet med å frata ham våpenet. 23. januar: En mann kommer syklende på Slottsplassen og roper «leve republikken, død over monarkiet», drar videre. 27. januar: Fire fulle ungdommer lager bråk ved Slottet. Truende oppførsel, blant annet trusler om å frata gardisten våpen og skyte alle. 7. februar: Beredskapsheving, terrorberedskap Alfa. 7. februar: En ung kvinne faller om bevisstløs på Slottsplassen. Vaktkommandør løper ut sammen med beredskapsstyrken. Ambulanse tilkalles. Kvinnen bæres inn på en seng i vaktlokalet. Er uten bevissthet i flere minutter. Ambulansen ankommer etter 11 minutter. 22. februar: Beruset person etterkommer ikke gardistenes pålegg ved Slottet. Spytter og opptrer truende. Gardisten skyver av hensyn til egensikring mannen bakover, uten at dette har særlig virkning. Etter hvert påføres mannen et spark bak kneet, slik at han går i bakken. Forlater området etter dette. 27. mars: Mannsperson oppsøker gardistene på Slottet og utgir seg for å være kongen. 28. mars: En gruppe fulle franskmenn hoier og skriker til gardistene foran Slottet. Ingen trussel. 4. april: Forvirret person forsøker gjentatte ganger å komme seg inn på Slottet. Mente å ha fått et kall fra høyere makter om å møte kongen. Bortvist. 8. april: Brannalarm på Slottet. Årsaken var røykutvikling på loftet. 26. april: Slåsskamp mellom fire personer i Slottsparken. Politiet varsles. Et vaktlag stanser kampen. Politiet overtar. 27. april: Bortvisning av lettkledde dansere på Slottsplassen. 1. mai: En person skadet foten, fikk førstehjelp av gardistene på Slottet. 2. juni: Flere tilfeller av folk som hopper over gjerdet i Dronningparken. Bortvist. 9. juni: Fotpatrulje fant en person som hadde tatt overdose i Slottsparken. Ambulanse tilkalt. 21. juni: To overstadig berusede personer klatrer i trær og velter benker i Slottsplassen. Forlot stedet etter tilsnakk. 25. juni: En mann og en kvinne bortvises fra Akerhus festning etter å ha hatt sex på området. 25. juni: Overfall av kvinne i 20-årene i Slottsparken. Gardistene hørte hyl og rop om hjelp, og sendte en patrulje for å sjekke. De påtraff kvinnen og et vitne, og sperret av antatt åsted. Politiet ble også varslet. 1. juli: Bortvisning av antatt prostituert og kunde på Akershus festning. 15. juli: Melding fra politiet om bortkommen jente på 7 år. Sist sett i Slottsparken. Gardens vaktstyrke gjennomsøker raskt parken med flere patruljer. 5. august: En gardist oppdager et basketak mellom en mann og en kvinne i Slottsparken. Roper til dem slik at slagsmålet stanser. Politiet varsles. 9. august: Person lyser med lommelykt og laserpeker inn vinduene på Slottet. Bortvist. 10. august: Gardistene på Slottet oppdager i 03.00-tiden en etterlyst mann som politiet mistenker for å ha begått en voldtekt. Politiet varsles. 15. august: En fotpatrulje observerer i 04.00-tiden en mann som forsøker å nærme seg en kvinne bakfra. Personen tok tak i kvinnen slik at hun skrek til, og gardisten - som iakttok det hele fra avstand - tok umiddelbart opp lommelykten og lyste på dem mens han ropte. Mannen snudde raskt, og løp bort. Politiet varslet, ingen gjerningspersoner tatt. Gardistens årvåkenhet kan ha avverget ran/voldtekt. 19. august: Psykisk ustabile personer på Slottsplassen. En vil levere en tegning til kongen. 19. august: En vaktpost bak Slottet oppdager en tydelig ruset sjåfør i Parkveien. Han stanser bilen, urinerer og slår og sparker i flere biler. Politiet varsles. 21. august: To personer forsøker å hoppe over gjerdet til Dronningparken. Oppdages og bortvises av gardister. 24. august: Sannsynligvis psykisk ustabil kvinne forsøker å komme seg inn på Slottet. Oppdages av Garden og bortvises av politiet. 1. september: Pågående fødsel utenfor leirvakta på Huseby. Gardister bistår. 4. september: Full mann vil inn på Slottet. En patrulje overtalte ham til å snu og forlate stedet. 8. september: Steinkasting mot Slottet. Mannen kaster også stein på gardisten da han ber ham slutte. Politiet varsles. Kjenning av Garden. 20. september: Kvinne i 20-årene oppsøker vaktlokalet 02.30 og sier hun er slått ned bakfra i Slottsparken. Hun får hjelp av gardistene, og politiet varsles. Dårlig belysning i området overfallet skjedde. 20. september: Orienteringsløpere hopper over gjerdet rundt Skaugum og tar seg inn på eiendommen. Bortvist. 25. september: En person tok seg over gjerdet i Dronningparken. 2. oktober: Gardist på post hørte tre kvinneskrik fra Slottsparken. Patrulje sendt ut, ingenting sett. 6. oktober: Kvinne forsøker å trenge seg forbi vaktposten på Skaugum. Etterkommer ikke gardistenes ordre. Må pågripes med makt, påsettes håndjern. Politiet varsles, og overtar saken. Sannsynligvis psykisk syk. 23. oktober: En mann som har overfalt en kvinne etterlyses av politiet. Gardistene på Skaugum melder tilbake observasjon, og politiet kan pågripe mannen 14. november: Hasjrøyking i Slottsparken. Politiet varslet.
Under har vi samlet noen de små og store hendelsene som gardister på vakt blir utsatt for. Listen er for første gang offentliggjort i det nye nummeret av leiravisen Gardisten.